Mobile Living Across Europe I Relevance and Diversity of Job-Related Spatial Mobility in Six European Countries

Zbornik Mobile Living Across Europe I: Relevance and Diversity of Job-Related Spatial Mobility in Six European Countries urednika Norberta F. Schneidera i Gerarda Meila prvo je od dva izdanja u kojima su objavljeni rezultati međunarodnoga multidisciplinarnog projekta Job Mobilities and Family Lives in Europe. Modern Mobile Living and its Relation to Quality of Life. Istraživanje je provedeno 2007. na reprezentativnom uzorku od više od 7000 Europljana između 25. i 54. godine starosti iz šest zemalja – Francuske, Njemačke, Španjolske, Švicarske, Poljske i Belgije. Zbornik čine uvodno, teorijsko poglavlje, poglavlje s opisom nacrta istraživanja i metoda, šest nacionalnih izvještaja te zaključno poglavlje sa sažetkom najvažnijih nalaza. U uvodnom poglavlju »Studying JobRelated Spatial Mobility in Europe« nakon kratkog povijesnog uvoda, pregleda sadašnje situacije mobilnosti u Europi i različitih značenja pojma mobilnosti u klasičnoj i suvremenoj socijalnoj teoriji, autori Ruth Limmer i Norbert F. Schneider definiraju predmet istraživanja – poslovnu prostornu mobilnost (job-related spatial mobility ili, kraće, job mobility). Prema teorijskom okviru istraživanja, individualne odluke koje vode do mobilnosti pojedinaca rezultat su niza međuovisnih odnosa. Autori pretpostavljaju da eksterni čimbenici kao što su potražnja, ograničenja i mogućnosti (posebice socijetalni kapacitet mobilnosti), individualna obilježja (uključujući osobnost, iskustva unutar individualnih biografija, preferencije, kvalifikacije i socioekonomske karakteristike poput roda ili dobi) te karakteristike životne situacije pojedinca (kao što su obiteljski kontekst, društvene mreže ili poslovna situacija) utječu na njegovu/njezinu sposobnost i spremnost da postane ili ostane mobilan/na iz poslovnih razloga. Unutar konceptualnog modela autori razlikuju sljedeće dimenzije mobilnosti: permanentnost (dimenzija prema kojoj je moguće razlikovati rekurentne i rezidencijalne oblike mobilnosti), frekventnost, ritam, regularnost i prediktabilnost. S obzirom na navedene dimenzije i pregled dosadašnjih istraživanja razlikuju sljedeće idealne tipove mobilnosti iz (predominantno) poslovnih razloga. Tipovi rekurentne mobilnosti jesu Long Distance Commuters (komutanti), Overnighters (osobe koje prenoćuju) s podtipovima Shuttles (»šatlovi«), Long Distance Relationships (osobe koje održavaju veze na daljinu), Vari-Mobiles (osobe s varijabilnim trajanjem i ritmom mobilnosti) i Job Nomads (poslovni nomadi). Ostali tipovi rekurentne mobilnosti koji imaju i neke karakteristike rezidencijalne mobilnosti jesu Seasonal Workers (sezonski radnici) i SemiMigrants (polumigranti). Tipovi rezidencijalne mobilnosti, tj. Recent Relocators (oni koji su se preselili nedavno, tj. u posljednje tri godine), jesu Movers (unutarnji migranti), Migrants (međunarodni migranti) s podtipom Trans-Migrants (transmigranti), Expatriates (»ekspatrirani«) s podtipom Expatriates Returned (povratnici) i Multi-Mobiles (različiti hibridni tipovi mobilnosti). Autori razlikuju i nemobilne tipove: Unchallenged (»neizazvani«, tj. osobe koje nikada nisu bile mobilne), Rejectors (osobe koje su odbile poslovne ponude koje su uključivale značajniju mobilnost) i Experienced (iskusni, tj. oso-